પર્શિયન તથા ઉર્દૂના મહારાજા “સ્કોલર” હતા. એથી કોષમાં પર્શિયન અને ઉર્દૂના શબ્દોની વ્યુત્પત્તિ પુષ્કળ આપેલી છે. સંગીત, એસ્ટ્રોનોમી, અંગ્રેજી સાહિત્ય, ચિત્રકળા વગેરેમાં પણ તેઓ ઠીક ઠીક પાવરધા હતા. ગુજરાતી ભાષા માટે તથા ભારતવર્ષ માટે તેમને ઘણું અભિમાન હતું. આ સર્વ તેમના રાજ્યવહીવટમાં સ્વતઃ પ્રત્યક્ષ થયેલ છે. બાંધકામ, રેવન્યુ, કેળવણી, નાણાંખાતું વગેરે ખાતાંઓના વહીવટમાં તેઓ સક્રિય રસ અને શ્રમ લેતા. દાદાભાઈ નવરોજી, એડવિન આર્નોલ્ડ, ફિરોઝશાહ મહેતા, મહારાજા સયાજીરાવ ગાયકવાડ વગેરે દેશભક્તોના તેમ જ સાક્ષરોના તેઓ દિલોજાન દોસ્ત હતા.